CELEX: 32021D0585
Language: et
Date: 2021-04-12 00:00:00
Title: Nõukogu rakendusotsus (ÜVJP) 2021/585, 12. aprill 2021, millega rakendatakse otsust 2011/235/ÜVJP teatavate isikute ja üksuste vastu suunatud piiravate meetmete kohta seoses olukorraga Iraanis

12.4.2021   
               
               
                  ET
               
               
                  Euroopa Liidu Teataja
               
               
                  LI 124/7
               
            
         NÕUKOGU RAKENDUSOTSUS (ÜVJP) 2021/585,
         12. aprill 2021,
         millega rakendatakse otsust 2011/235/ÜVJP teatavate isikute ja üksuste vastu suunatud piiravate meetmete kohta seoses olukorraga Iraanis
         EUROOPA LIIDU NÕUKOGU,
         võttes arvesse Euroopa Liidu lepingut, eriti selle artikli 31 lõiget 2,
         võttes arvesse nõukogu 12. aprilli 2011. aasta otsust 2011/235/ÜVJP teatavate isikute ja üksuste vastu suunatud piiravate meetmete kohta seoses olukorraga Iraanis, (1) eriti selle artikli 3 lõiget 1,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:
         
                     (1)
                  
                  
                     Nõukogu võttis 12. aprillil 2011 vastu otsuse 2011/235/ÜVJP.
                  
               
                     (2)
                  
                  
                     Liidu välisasjade ja julgeolekupoliitika kõrge esindaja tegi 8. detsembril 2019 liidu nimel avalduse, milles ta mõistis hukka Iraani julgeolekujõudude ulatusliku ja ebaproportsionaalse jõukasutuse, mis tõi 2019. aasta novembri meeleavaldustele reageerimisel kaasa palju surmajuhtumeid ja vigastusi. Samuti märgiti avalduses, et liit eeldab kõigi vägivallategude toimepanijate vastutusele võtmist ning kutsuti Iraani ametivõime üles tagama läbipaistva ja usaldusväärse uurimise, et selgitada välja hukkunute ja vahistatute arv ning tagada kõigile vahistatutele nõuetekohane menetlus. Vastusena Iraani otsusele sulgeda enam kui nädalaks internetiühendus ülemaailmsete võrkudega, misläbi takistati Iraani kodanikel suhtlemist ning teabe vaba liikumist, rõhutati avalduses, et põhiõigusi, nagu sõna- ja kogunemisvabadus, tuleb alati austada.
                  
               
                     (3)
                  
                  
                     Sellega seoses ja kooskõlas liidu pühendumusega käsitleda Iraaniga kõiki mureküsimusi, sealhulgas inimõiguste olukorda, tuleks kaheksa isikut ja kolm üksust kanda otsuse 2011/235/ÜVJP lisas esitatud loetellu isikutest ja üksustest, kelle suhtes kohaldatakse piiravaid meetmeid.
                  
               
                     (4)
                  
                  
                     Otsuse 2011/235/ÜVJP lisa tuleks seetõttu vastavalt muuta,
                  
               ON VASTU VÕTNUD KÄESOLEVA OTSUSE:
         
            Artikkel 1
            Otsuse 2011/235/ÜVJP lisa muudetakse vastavalt käesoleva otsuse lisale.
         
         
            Artikkel 2
            Käesolev otsus jõustub selle Euroopa Liidu Teatajas avaldamise päeval.
         
         
            Brüssel, 12. aprill 2021
            
               
                  Nõukogu nimel
               
               
                  eesistuja
               
               A. P. ZACARIAS
            
         
         
            (1)  ELT L 100, 14.4.2011, lk 51.
      
      
         
            LISA
            Otsuse 2011/235/ÜVJP lisas esitatud isikute ja üksuste loetellu lisatakse järgmised isikud ja üksused.
            Isikud
            
               
                            
                        
                        
                           Nimi
                        
                        
                           Tuvastamisandmed
                        
                        
                           Põhjendus
                        
                        
                           Loetellu kandmise kuupäev
                        
                     
                           „88.
                        
                        
                           SOLEIMANI Gholamreza
                        
                        
                           Sünnikoht: Farsan (Iraan)
                           Sünniaeg: 1343 (Iraani Hijri kalender), 1964 või 1965 (Gregoriuse kalender)
                           Kodakondsus: Iraan
                           Sugu: mees
                           Ametikoht: Iraani revolutsioonilise kaardiväe (IRGC) Basij organisatsiooni juht
                        
                        
                           Gholamreza Soleimani on Basij organisatsiooni juht. Basij organisatsioon kasutas surmavat jõudu 2019. aasta novembris Iraanis toimunud meeleavalduste mahasurumiseks, põhjustades surmajuhtumeid ja vigastusi relvastamata meeleavaldajatele ja teistele tsiviilisikutele paljudes riigi linnades. Basij organisatsiooni juhina vastutab Gholamreza Soleimani meeleavalduste vägivaldse mahasurumise ja raskete inimõiguste rikkumiste eest Iraanis.
                        
                        
                           12.4.2021
                        
                     
                           89.
                        
                        
                           SALAMI Hossein (teise nimega SALAMI Hussain)
                        
                        
                           Sünnikoht: Vaneshan, Golpayegan (Iraan)
                           Sünniaeg: 1339 (Iraani Hijri kalender), 1960 või 1961 (Gregoriuse kalender)
                           Kodakondsus: Iraan
                           Sugu: mees
                           Ametikoht: Iraani revolutsioonilise kaardiväe (IRGC) ülemjuhataja
                           Auaste: kindralmajor
                        
                        
                           Hossein Salami on alates 2019. aasta aprillist olnud IRGC, sealhulgas Basij relvarühmituse ülemjuhataja, ja riikliku julgeolekunõukogu liige. Iraani revolutsioonilise kaardiväe regulaarväed ja Basij relvarühmitus kasutasid surmavat jõudu 2019. aasta novembris Iraanis toimunud meeleavalduste mahasurumiseks, põhjustades surmajuhtumeid ja vigastusi relvastamata meeleavaldajatele ja teistele tsiviilisikutele paljudes riigi linnades. Riikliku julgeolekunõukogu liikmena osales Hossein Salami nõupidamistel, mille tulemusel anti korraldus kasutada 2019. aasta novembri meeleavalduste mahasurumiseks surmavat jõudu. Seetõttu vastutab Hossein Salami raskete inimõiguste rikkumiste eest Iraanis.
                        
                        
                           12.4.2021
                        
                     
                           90.
                        
                        
                           KARAMI Hassan
                        
                        
                           Kodakondsus: Iraan
                           Sugu: mees
                           Ametikoht: Iraani politseijõudude eriüksuste ülem
                        
                        
                           Hassan Karami on Iraani politseijõudude eriüksuste ülem. Nimetatud eriüksused kasutasid surmavat jõudu 2019. aasta novembris Iraanis toimunud meeleavalduste mahasurumiseks, põhjustades surmajuhtumeid ja vigastusi relvastamata meeleavaldajatele ja teistele tsiviilisikutele paljudes riigi linnades. Relvastamata meeleavaldajaid ja teisi tsiviilisikuid tapnud ja vigastanud eriüksuste ülemana kannab Hassan Karami vastutust inimõiguste raskete rikkumiste eest Iraanis.
                        
                        
                           12.4.2021
                        
                     
                           91.
                        
                        
                           PAKPOUR Mohammad (teise nimega PAKPUR Mohammad)
                        
                        
                           Sünnikoht: Arak (Iraan)
                           Sünniaeg: 1340 (Iraani Hijri kalender), 1961(Gregoriuse kalender)
                           Kodakondsus: Iraan
                           Sugu: mees
                           Ametikoht: Iraani revolutsioonilise kaardiväe (IRGC) maavägede ülemjuhataja
                           Auaste: brigaadikindral
                        
                        
                           Mohammad Pakpour on olnud IRGC maavägede ülemjuhataja alates 2010. aasta märtsist. IRGC maaväed kasutasid surmavat jõudu 2019. aasta novembris Iraanis toimunud meeleavalduste mahasurumiseks, põhjustades surmajuhtumeid ja vigastusi relvastamata meeleavaldajatele ja teistele tsiviilisikutele paljudes riigi linnades. Relvastamata meeleavaldajate ja teiste tsiviilisikute vastu surmavat jõudu kasutanud IRGC maavägede ülemjuhatajana kannab Mohammad Pakpour vastutust raskete inimõiguste rikkumiste eest Iraanis.
                        
                        
                           12.4.2021
                        
                     
                           92.
                        
                        
                           ASHTARI Hossein
                        
                        
                           Sünnikoht: Isfahan (teiste nimedega Esfahan, Ispahan)
                           Kodakondsus: Iraan
                           Sugu: mees
                           Ametikoht: Iraani politseijõudude ülemjuhataja
                        
                        
                           Alates 2015. aasta märtsist on Hossein Ashtari olnud Iraani politseijõudude ülem ja riikliku julgeolekunõukogu liige. Politseijõudude hulka kuuluvad Emdadi üksused ja eriüksused. Iraani politseijõud, Emdadi üksused ja eriüksused kasutasid surmavat jõudu 2019. aasta novembris Iraanis toimunud meeleavalduste mahasurumiseks, põhjustades surmajuhtumeid ja vigastusi relvastamata meeleavaldajatele ja teistele tsiviilisikutele paljudes riigi linnades. Riikliku julgeolekunõukogu liikmena osales Hossein Ashtari nõupidamistel, mille tulemusel anti korraldus kasutada 2019. aasta novembri meeleavalduste mahasurumiseks surmavat jõudu. Seetõttu vastutab Hossein Ashtari raskete inimõiguste rikkumiste eest Iraanis.
                        
                        
                           12.4.2021
                        
                     
                           93.
                        
                        
                           ZIAEI Gholamreza
                        
                        
                           Sugu: mees
                           Ametikoht: Evini vangla endine direktor; muude kinnipidamiskeskuste endine direktor
                        
                        
                           Gholamreza Ziaei oli Evini vangla direktor 2019. aasta juulist kuni 2020. aasta juunini; tema ametiajal halvenesid kinnipeetavate juba niigi karmid tingimused veelgi. Naisvangidele keelduti võimaldamast telefoniühendust oma lastega. Poliitvangidele keelati sugulaste iganädalased külastused, mis oli lubatud üksnes iga kahe kuu tagant. Ziaei vastutas 2009. aasta meeleavalduste ajal Kahrizaki kinnipidamiskeskuse eest, kus pärast piinamist hukkus vähemalt viis kinnipeetavat, kes olid vahistatud seoses Teherani 2009. aasta massimeeleavaldustega. Ziaei oli aastatel 2017–2019 enne Evini vangla etteotsa asumist Teheranis Rajaee Shahri vangla direktor Karajis, Teherani lääneosas, kus poliitvangid on korduvalt meelt avaldanud väärkohtlemise ja ebainimlike elutingimuste vastu.
                        
                        
                           12.4.2021
                        
                     
                           94.
                        
                        
                           SHAHVARPOUR Hassan
                        
                        
                           Sünnikoht: Safi Abad, south of Dezful, Khuzestan (Iraan)
                           Sugu: mees
                           Passi nr. 2001624001 (isikutunnistuse number)
                           Ametikoht: Iraani revolutsioonilise kaardiväe Khuzestani provintsi Vali Asri vägede ülem
                           Auaste: brigaadikindral
                        
                        
                           Alates 2009. aastast Khuzestanis IRGC komandörina on Hassan Shahvarpour vastutav jõudude juhtimise eest, mis kasutasid 2019. aasta novembris toimunud meeleavaldustel Mahshahri linna meeleavaldajate ja teiste tsiviilisikute vastu kuulipildujaid. Tema juhtimise all tappis IRGC soomussõidukitelt pärit raskekuulipildujatulega 148 inimest, lähedal asuvates soodes varjunud põgenenud meeleavaldajad ümber piirates.
                        
                        
                           12.4.2021
                        
                     
                           95.
                        
                        
                           VASEGHI Leyla (teiste nimedega VASEQI Layla, VASEGHI Leila, VASEGHI Layla)
                        
                        
                           Sünnikoht: Sari, Mazandaran Province (Iraan)
                           Sünniaeg: 1352 (Iraani Hijri kalender), 1972 või 1973 (Gregoriuse kalender)
                           Sugu: naine
                           Ametikoht: Shahr-e Qodsi kuberner ja linna julgeolekunõukogu ülem
                        
                        
                           Shahr-e Qodsi kuberneri ja linna julgeolekunõukogu ülemana alates 2019. aasta septembrist andis Leyla Vaseghi politseile ja teistele relvajõududele korralduse kasutada 2019. aasta novembri meeleavaldustel surmavaid vahendeid, põhjustades relvastamata meeleavaldajate ja teiste tsiviilisikute surma või vigastusi. Shahr-e Qodsi kuberneri ja linna julgeolekunõukogu ülemana vastutab Leyla Vaseghi raskete inimõiguste rikkumiste eest Iraanis.
                        
                        
                           12.4.2021“.
                        
                     
            Üksused
            
               
                            
                        
                        
                           Nimi
                        
                        
                           Tuvastamisandmed
                        
                        
                           Põhjendus
                        
                        
                           Loetellu kandmise kuupäev
                        
                     
                           „2.
                        
                        
                           Evin Prison
                        
                        
                           Aadress: Tehran Province, Tehran, District 2, Dasht-e Behesht (Iraan)
                        
                        
                           Evini vangla on kinnipidamiskeskus, kus on kinni peetud poliitvange ning kus viimastel aastatel ja aastakümnetel on korduvalt toimunud inimõiguste raskeid rikkumisi, sealhulgas piinamisi. 2019. aasta novembri meeleavaldajaid peeti Evini vanglas poliitvangidena kinni ja vähemalt mõningaid nendest peetakse seal endiselt kinni. Evini vanglas viibivad kinnipeetavad jäetakse ilma põhilistest menetlusõigustest ning vahel hoitakse neid üksikvangistuses või ülerahvastatud kongides, kus on halvad hügieenitingimused. On olemas üksikasjalikud aruanded füüsilise ja psühholoogilise piinamise kohta. Kinnipeetavatele ei võimaldata kontakte perekonna ja advokaatidega ega piisavat ravi.
                        
                        
                           12.4.2021
                        
                     
                           3.
                        
                        
                           Fashafouyeh Prison (teiste nimedega Greater Tehran Central Penitentiary, Hasanabad-e Qom Prison, Greater Tehran Prison)
                        
                        
                           Aadress: Tehran Province, Hasanabad, Bijin Industrial Zone, Tehran, Qom Old Road (Iraan)
                           Telefon: +98 21 5625 8050
                        
                        
                           Fashafouyehi vangla on kinnipidamiskeskus, mis oli algselt määratud kinni pidama uimastitega seotud kuritegude toimepanijaid. Hiljuti peeti siin kinni ka poliitvange ja mõnel juhul sunniti neid konge jagama uimastisõltlastega. Elu- ja hügieenitingimused on väga halvad ning katmata on sellised põhivajadused nagu puhas joogivesi. 2019. aasta novembris toimunud meeleavalduste ajal peeti Fashafouyehi vanglas kinni mitmeid meeleavaldajaid, sealhulgas alaealisi. Aruannetest nähtub, et Fashafouyehi vanglas piinati 2019. aasta novembris meeleavaldajaid ja neid koheldi ebainimlikult, näiteks tekitades neile keeva veega tahtlikult haavu ja keeldudes arstiabi andmast. Amnesty Internationali aruandest 2019. aasta novembris toimunud meeleavalduste mahasurumise kohta selgub, et Fashafouyehi vanglas peeti täiskasvanute kõrval kinni ka 15-aastaseid lapsi. Kolmele 2019. aasta novembris toimunud meeleavaldustel osalenule, kes on praegu Fashafouyehi vanglas, mõistis Teherani kohus surmanuhtluse.
                        
                        
                           12.4.2021
                        
                     
                           4.
                        
                        
                           Rajaee Shahr Prison (teiste nimedega Rajai Shahr Prison, Rajaishahr, Raja’i Shahr, Reja’i Shahr, Rajayi Shahr, Gorhardasht Prison, Gohar Dasht Prison)
                        
                        
                           Aadress: Alborz Province, Karaj, Gohardasht, Moazzen Blvd (Iraan)
                           Telefon: +98 26 3448 9826
                        
                        
                           Rajaee Shahri vangla on tuntud juba alates 1979. aasta islamirevolutsioonist inimõiguste rikkumise poolest, sealhulgas poliit- ja meelsusvangide tõsine füüsiline ja psühholoogiline piinamine ning massihukkamised ilma õiglase kohtumõistmiseta. Pärast 2019. aasta novembris toimunud meeleavaldusi väärkoheldi Rajaee Shahri vanglas rängalt sadu kinnipeetavaid, sealhulgas lapsi. On usaldusväärseid teateid arvukate piinamiste ja muude julmade karistuste, sealhulgas alaealistega seotud juhtumite kohta.
                        
                        
                           12.4.2021“.